Illum, il-Kummissjoni adottat l-ewwel proposta tagħha dwar l-opportunitajiet tas-sajd li tkopri kemm il-Baħar Mediterran kif ukoll il-Baħar l-Iswed. B'din il-proposta, il-Kummissjoni qed twettaq l-impenji politiċi li saru fid-Dikjarazzjonijiet MedFish4Ever u Sofia għall-promozzjoni ta' ġestjoni sostenibbli tal-istokkijiet tal-ħut fil-Baħar Mediterran u l-Baħar l-Iswed. Tirrifletti l-isforzi u l-ambizzjoni tal-Kummissjoni li tiżgura vijabbiltà soċjali u ekonomika għas-sajjieda li joperaw fir-reġjun billi jiġu restawrati u jinżammu l-istokkijiet fil-livelli sostenibbli. “Matul il-mandat tiegħi, jien kont qed naħdem biex inreġġa' lura s-sitwazzjoni allarmanti għall-biċċa l-kbira tal-istokkijiet tal-ħut fil-Mediterran u fil-Baħar l-Iswed, bħala parti mill-impenn usa' tal-UE lejn is-sajd sostenibbli. Huwa proċess twil iżda l-proposta tal-lum hija pass importanti fid-direzzjoni t-tajba”, qal Karmenu Vella, il-Kummissarju għall-Ambjent, l-Affarijiet Marittimi u s-Sajd. Fil-Baħar Mediterran, il-proposta timplimenta l-pjan ta' ġestjoni pluriennali għall-istokkijiet demersali fil-Punent tal-Mediterran, li ġie adottat f'Ġunju ta' din is-sena. Għal dan il-għan, huwa meħtieġ tnaqqis tal-isforz tas-sajd fl-2020 għat-trilja tal-ħama, il-merluzz, il-gamblu abjad, l-iskampu, il-gamblu blu u aħmar u l-gamblu aħmar il-kbir. Il-proposta tinkludi wkoll miżuri addizzjonali, f'konformità mad-deċiżjonijiet tal-Kummissjoni Ġenerali għas-Sajd fil-Mediterran (GFCM). B'mod partikolari, hija tintroduċi perjodu tal-għeluq ta' 3 xhur għas-sallura, il-limiti tal-qbid u tal-isforz tas-sajd għall-ħut pelaġiku ż-żgħir fil-Baħar Adrijatiku u limitu tal-isforz tas-sajd demersali fil-Baħar Adrijatiku. Fil-Baħar l-Iswed, il-Kummissjoni tipproponi limiti tal-qbid u kwota għall-barbun imperjali u l-laċċa kaħla. Għall-barbun imperjali, il-proposta se tittrasponi l-kwota tal-UE li għandha tiġi deċiża fil-kuntest tar-reviżjoni tal-pjan ta' ġestjoni pluriennali tal-barbun imperjali tal-GFCM. Għal-laċċa kaħla, il-Kummissjoni tipproponi li jinżamm l-istess limitu ta' qbid bħal fl-2019, jiġifieri 11,475 tunnellata. Il-proposta tal-Kummissjoni se tiġi aġġornata wara s-sessjoni annwali tal-GFCM (4-8 ta' Novembru 2019) biċ-ċifri ta' dawk l-istokkijiet li huma soġġetti għal negozjati fi ħdan dik l-organizzazzjoni. Fil-Kunsill Agrikoltura u Sajd ta' Diċembru (16-17 ta' Diċembru), l-Istati Membri se jistabbilixxu l-opportunitajiet tas-sajd għall-2020 abbażi tal-proposta tal-Kummissjoni. Sfond Fl-2016, 78% tal-istokkijiet tal-ħut ivvalutati fil-Baħar Mediterran u fil-Baħar l-Iswed ġew sfruttati barra mil-limiti bijoloġiċi sostenibbli. (FAO, 2018) Biex tiġi indirizzata din is-sitwazzjoni gravi, il-Kummissjoni qed tippromwovi kooperazzjoni multilaterali dwar il-ġestjoni tas-sajd fil-Mediterran u l-Baħar l-Iswed. Ġiet stabbilita governanza mtejba wara l-adozzjoni tad-Dikjarazzjonijiet MedFish4Ever Malta u Sofia. Il-pjan ta' ġestjoni pluriennali għall-istokkijiet demersali fil-Punent tal-Mediterran adottat f'Ġunju 2019, introduċa reġim tal-isforz tas-sajd għall-bastimenti tat-tkarkir maħsuba biex jinkiseb tnaqqis globali ta' 40% f'ħames snin. Għall-ewwel sena ta' implimentazzjoni, il-pjan jipprevedi tnaqqis ta' 10% mil-linja bażi stabbilita skont id-dispożizzjonijiet tal-pjan. Il-Kummissjoni Ġenerali għas-Sajd fil-Mediterran (GFCM) hija organizzazzjoni reġjonali għall-ġestjoni tas-sajd kompetenti għall-konservazzjoni u l-ġestjoni tal-istokkijiet tal-ħut fil-Mediterran u fil-Baħar l-Iswed. F'dawn l-aħħar snin, il-GFCM adottat għadd impressjonanti ta' miżuri ta' konservazzjoni, ġestjoni u kontroll fuq proposta tal-Unjoni Ewropea. Fl-2018, il-GFCM adottat pjan ta' ġestjoni għas-sallura fil-Mediterran u l-miżuri ta' emerġenza għall-2019-2021 għall-istokkijiet pelaġiċi ż-żgħar fil-Baħar Adrijatiku. Il-GFCM hija mistennija tadotta miżuri rigward l-istokkijiet demersali fil-Baħar Adrijatiku fis-sessjoni annwali tagħha f'Novembru ta' din is-sena. Fl-2017, il-GFCM adottat pjan ta' ġestjoni pluriennali għall-barbun imperjali, u introduċiet miżuri ta' ġestjoni u ta' kontroll li għandhom jiġu implimentati għall-ewwel darba fil-livell reġjonali. Il-pjan pluriennali se jiġi rivedut fis-sessjoni annwali tal-GFCM tal-2019, fejn huwa mistenni li jkun hemm qbil dwar allokazzjoni ġdida ta' kwota min-naħa ta' partijiet kontraenti. Għal aktar informazzjoni Proposta dwar l-opportunitajiet tas-sajd fil-Mediterran u l-Baħar l-Iswed għall-2020